**Ministru kabineta noteikumu projekta “Būvju vispārīgo prasību būvnormatīvs LBN 200-21”** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Būvju vispārīgo prasību būvnormatīvs LBN 200-21” (turpmāk – Noteikumu projekts) mērķis ir apvienot divos Latvijas būvnormatīvos par dzīvojamām un publiskām būvēm ietvertās prasības vienā normatīvajā regulējumā vienlaikus to pilnveidojot. Noteikumi stāsies spēkā 2021.gada 1.novembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Ekonomikas ministrijas iniciatīvas, pamatojoties uz Būvniecības likuma 5. panta pirmās daļas 3. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projektā ir apvienoti divi Latvijas būvnormatīvi - LBN 208-15 „Publiskas būves” (apstiprināts ar Ministru kabineta 2015.gada 30.jūnija noteikumiem Nr.331) (turpmāk LBN 208-15) un LBN 211-15 “Dzīvojamās ēkas” (apstiprināts ar Ministru kabineta 2015.gada 30.jūnija noteikumiem Nr.340) (turpmāk – LBN 211-15) ar mērķi, lai noteiktu prasības projektēšanai būvēm vienā normatīvajā regulējumā.  Noteikumu projekts izstrādāts, lai noteiktu prasības, kādas ievēro projektējot ēkas, stadionus, arēnas, brīvdabas estrādes un citas brīvdabas izklaides būves, to novietošanai, jaunai būvniecībai, atjaunošanai, pārbūvei un restaurācijai.  Noteikumu projekts neattiecas uz publiskās ārtelpas atsevišķu labiekārtojuma elementu, nojumju, un citu mazizmēra un pagaidu būvju projektēšanu.  Būvniecību regulējošajos normatīvajos aktos kā mazimēra ēka ir definēta mazēka (vienstāva ēka, kuras apbūves laukums nav lielāks par 25 m2). Norādām, ka rekomendācijas Vides pieejamībai publiskām būvēm un telpām un publiskajai ārtelpai ir noteiktas Vides pieejamības vadlīnijās, kuras ir izstrādājusi Labklājības ministrija “Vides pieejamības vadlīnijas publiskām būvēm un telpām un publiskajai ārtelpai” : <http://www.lm.gov.lv/upload/invaliditate/rekomendacijas_lv_fin_060218.pdf>.  Atsauci uz iepriekš minētajām vadlīnijām nevar noteikt normatīvajā aktā, jo vadlīnijām ir rekomendējošs raksturs, tās ir izmantojamas projektēšanā, lai ievērotu vides pieejamību dažādiem būvju veidiem, lai tās būtu pieejamas arī personām ar funkcionāliem traucējumiem.  Būves ir jāprojektē un jābūvē tā, lai normālas ekspluatācijas apstākļos visā ekonomiski pamatotā ekspluatācijas laikā, ņemot vērā prognozējamās iedarbes uz būvēm, tās atbilstu Būvniecības likumā noteiktām būtiskām prasībām un nodrošinātu to funkcionalitāti, antropometrijas (ņemot vērā cilvēku augumu un ķermeņa proporcijas) un ergonomikas (apkārtējās vides pielāgošanu darba procesam), to standartu (EN ISO 7250-1 Basic human body measurements for technological design – Part 1. Body measurement Definitions and landmarks; 2013-10-2) un likumsakarību ievērošanu atbilstoši telpu lietošanas veidam, lietošanas drošību, higiēnas prasības un vides pieejamības prasības, ievērojot universālā dizaina principus.  Universālais dizains ir tādu produktu, vides, programmu un pakalpojumu izpildījums, kurus, cik vien iespējams, visi cilvēki var izmantot bez pielāgošanas vai īpaša dizaina nepieciešamības. "Universālais dizains" ietver arī personu ar funkcionāliem traucējumiem paredzētas atbalsta ierīces, ja tās ir nepieciešamas. Ar to saprotam pieejamas, drošas un humānas vides veidošanu, kurā komfortabli jūtas ikviens cilvēks, neskatoties uz iespējamajām uztveres vai veselības problēmām. Veidojot pieejamu vidi, tiek radītas vienlīdzīgas iespējas ikvienam sabiedrības loceklim izmantot savas tiesības dzīvot pilnvērtīgu dzīvi un saņemt nepieciešamos pakalpojumus.  Tāpat Būvniecības likuma 9.1 pantā attiecībā uz “saprātīgu pielāgojumu” ir noteiktas būvnormatīvu tehniskās prasības un atkāpes no tām, kur atkāpes no būvnormatīvu tehniskajām prasībām (izņemot atkāpes no mehāniskās stiprības un stabilitātes prasībām) ir pieļaujamas pēc paredzēto alternatīvo tehnisko risinājumu saskaņošanas vai pamatošanas. Vēršam uzmanību, ka metodoloģijas izstrāde, kā katrā individuālā gadījumā aprēķināms “nesamērīgs slogs” nav šā Noteikumu projekta jautājums.  Noteikumu projektā ir pārskatīti un pārņemti termini no LBN 208-15 un LBN 211-15, kā arī saskaņoti ar noteikumos par būvju kadastrālo uzmērīšanu lietotajiem terminiem.  Termins “starpstāvs” Noteikumu projektā aizvietots ar terminu “antresolstāvs”, divos pusstāvos sadalīts stāvs, kura augšējā daļa aizņem ne vairāk kā 50% no apakšējās daļas platības. Noteikumu projekts papildināts ar terminu “pergola” - pie ārsienas stiprināts režģots pārsegums vai brīvstāvoša statņu – siju konstrukcija. Tā atrodas dārzos un parkos, piemēram, aleju sānos, bieži vien kā dzīvojamās ēkas sastāvdaļa - tās piebūve. Pergolai klasiski nav jumta ieseguma - jumts ir caurs un paredzēts apaudzēšanai ar vīteņaugiem. Ja pergola ir apjumta, tad atbilstoši būvju klasifikācijai tā klasificējas kā ēka.  Attiecībā uz terminu “balkons”, norādām, ka balkons ir no fasādes plaknes uz āru izvirzīts norobežots laukumiņš - ārtelpa antresolstāva, stāva pārseguma vai kāpņu starplaukuma līmenī, kas savienots ar iekštelpām. Savukārt telpas iekšējais balkons ir skatītāju vietas (teātrī, kino) ar pacēlumu un izvirzījumu virs partera.  Balkonu norobežo ar margām. Balkonu aizstiklošana pieļaujama veicot tikai ēkas fasādes pārbūvi (būvdarbi, kuru rezultātā ir mainīts būves vai tās daļas apjoms vai pastiprināti nesošie elementi vai konstrukcijas, mainot vai nemainot lietošanas veidu), kura realizācijai jāizstrādā būvprojekts minimālā sastāvā (visai ēkas fasādei) un jāsaņem būvatļauja. Līdz ar to precīzu šīs telpas statusu var noteikt no būvniecības dokumentācijā ietvertā konstruktīvā risinājuma un mērķa, kam šī telpa paredzēta – ārtelpa vai iekštelpa neatkarīgi no aizstiklojuma esamības. Neatkarīgi vai tā ir vaļēja telpa vai norobežota, piemēram, ar stiklu, ja konstruktīvi telpa pilda balkona vai lodžijas funkciju, tā nav uzskatāma par iekštelpu. Ekonomikas ministrijas ieskatā, tikai veicot attiecīgo būvniecību (mainot ārsienas izvietojumu, pievienojot to apkurināmajai platībai) šī telpa maina savu statusu.  Ministru kabineta 2018.gada 12.jūnija noteikumi Nr. 326 “Būvju klasifikācijas noteikumi” ir doti skaidrojumi kas ir lauksaimniecības būves - apjumtas ēkas un telpu grupas, tai skaitā nojumes, kas tiek izmantotas lauksaimnieciskajā ražošanā, noliktava - būve vai telpa produkcijas pirmapstrādei, produkcijas un preču uzglabāšanai, kā arī skaidrojumi par viena dzīvokļa dzīvojamām mājām (brīvi stāvošas savrupmājas, tai skaitā individuālās ģimeņu mājas, villas, mežsargu mājas, lauku mājas, vasarnīcas, dārza mājas u. tml., kā arī savienotas (dvīņu un rindu) mājas, kurās katrai dzīvojamo telpu grupai ir sava ieeja. Šie termini nav iekļauti Noteikumu projektā.  Attiecībā uz terminu “mazstāvu dzīvojamās ēkas” norādām, ka šo ēku pazīme - trīs stāvi un 9 dzīvokļi ir tehniskā norma šī būvnormatīva izpratnē. Savukārt Ministru kabineta 2013.gada 30.aprīļa noteikumos Nr.240 “Vispārīgie teritorijas plānošanas, izmantošanas un apbūves noteikumi” dotais termins “mazstāvu apbūve” ir teritorijas zonējuma norma. Tādēļ, veicot grozījumus šajā normatīvajā aktā, Vides aizsardzības un reģionālās attīstības ministrijai jāveic precizējums šim terminam, salāgojot to ar “Būvju vispārīgo prasību būvnormatīvā LBN 200-21” minēto terminu “mazstāvu dzīvojamās ēkas”.  Termins “publisks pasākums” ir dots Publisku izklaides un svētku pasākumu drošības likumā un nav dublēts Noteikumu projektā.  Noteikumu projekts papildināts ar terminu “telpas augstums” – tas ir attālums no grīdas augšējās virsmas līdz griestu, tai skaitā piekārto griestu virsmai vai līdz atklāti izbūvēto inženiertīklu apakšējai virsmai, ja tie aizņem līdz 50% no telpas platības.  “Terase” - vaļējs vai pārsegts laukums, kas izvietots uz zemes kā ēkas piebūve vai virs ēkas, vai virs tās daļas vai atsevišķi. Norādām, ka telpai trešā dimensija ir noteicošā pazīme. Ārtelpai, piemēram, terasei kā ārtelpai trešo dimensiju var definēt ar margu vai telpu, ko aizņem cilvēks, kas atrodas uz terases.  Gadījumos, ja terase atrauta no ēkas 10 cm, tā ir uzskatāma par atsevišķu un ēkas apbūves laukumā neieskaita. Par piebūvi uzskata būves daļu, konstrukciju, kas piebūvēta pie kādas citas būves un kas salīdzinot ar to ir mazāka, vienkāršāka.  Noteikumu projekts papildināts ar terminiem:  lokālā uzbrauktuve – konstrukcija – neliela slīpne bez pakāpieniem, kas nepārsniedz 20 cm augstumu un ir uzstādīta vietās, kur ir lokāla līmeņu starpība (piemēram, sliekšņi, neliels pakāpiens u.tml.), lai atvieglotu līmeņu starpības pārvarēšanu;  panduss - slīpa plakne, kas uzstādīta papildus kāpnēm vai to vietā un nodrošina cilvēkiem ar kustību traucējumiem, riteņkrēslu lietotājiem, kā arī cilvēkiem, kas stumj ratus vai citus priekšmetus ar riteņiem, vieglāku pārvietošanos starp dažāda augstuma zonām un piekļuvi un iekļuvi ēkā vai telpā.  Ņemot vērā, ka daudzi termini netiek praksē lietoti, tie šajā Noteikumu projektā nav iekļauti.  Noteikumu projektā būvēm ir noteiktas prasības mitruma un kondensāta aizsardzībai, kuras jānodrošina:   * 1.stāva grīdas atzīmei pie galvenās ieejas jābūt augstākai par apkārtējo teritoriju, tas nozīmē, ka 1.stāva grīdas līmenim ir jābūt augstākam par zemes līmeni ieejas zonā, lai tādējādi pasargātu no lietus un sniega kušanas ūdeņu iekļūšanas ēkās; * ēkas ieejas jāpasargā no lietus un sniega gan grīdas, (piemēram, lievenis) gan pārseguma līmenī (piemēram, ieejas jumtiņš); * pamatiem, grīdām uz grunts un pazemes stāvu sienām paredz risinājumus aizsardzībai pret gruntsūdens un kapilārā mitruma iedarbību; * lietusūdeņi jānovada lietusūdens savākšanas sistēmā vai gruntī, saskaņā ar pašvaldības saistošajiem noteikumiem.   Ēku projektēšanā ievēro būvniecību regulējošo normatīvo aktu prasības, kā arī ugunsdrošības un higiēnu reglamentējošo normatīvo aktu prasības.  Noteikumu projekts nosaka ēku galvenos raksturlielumus, piemēram, stāvu skaitu, apbūves laukumu, ēkas kopējo platību, telpas platību, ārtelpu platību, kā arī inženierbūvju apjoma rādītājus, piemēram, lineārām inženierbūvēm norāda garumu, platumu vai citus nepieciešamos raksturlielumus atbilstoši to klasifikācijai, savukārt, punktveida inženierbūvēm norāda garumu, platumu, augstumu vai citus nepieciešamos raksturlielumus atbilstoši to klasifikācijai.  **Stāvu skaits**  Dzīvojamās ēkas augstumu un stāvu skaitu pieņem saskaņā ar vietējās pašvaldības teritorijas plānojumu, lokālplānojumu (ja tāds ir izstrādāts) un detālplānojumu (ja tas nepieciešams saskaņā ar normatīvajiem aktiem).  Noteikumu projektā ir noteikts, kas tiek ieskaitīts stāvu skaitā un ko neieskaita stāvu skaitā. Ēkas stāvu skaitā ieskaita visus izmantojamos virszemes stāvus, tai skaitā cokola, mansarda, tehnisko un jumta stāvu, ja tajā ir izbūvētas telpas. *(Pārņemts no LBN 208-15 10.punkts, LBN 211–15 7.punkts, tos precizējot.)*  Savukārt stāvu skaitā neieskaita pagrabstāvu, antresolstāvu, bēniņus, tehniskās izbūves, piemēram, ventkameras, kāpņu telpu izejas uz jumtu. Ja tehniskais stāvs ir zemāks par 2,4 metriem (no grīdas līdz griestiem).(*Pārņemts no LBN 208-15 10.punkts.)*  **Apbūves laukums**  Apbūves blīvumu un intensitātes aprēķinu nosaka saskaņā ar normatīvo aktu par prasībām teritorijas plānošanas, izmantošanas un apbūves jomā *un tas netiek dublēts šajā Noteikumu projektā.*  Apbūves laukumā neieskaita konstruktīvos elementus, piemēram, atklātās ārējās evakuācijas kāpnes, balkonus (tai skaitā, ja tie ir arī aizstikloti) rampas, pārkares līdz 1,5 metriem (arī jumta pārkares), horizontālās markīzes un ārējā apgaismojuma elementus. Apbūves laukumā neieskaita zemes līmenī neapbūvētu platību vai apstādījumu platību, ja tās atrodas zem būves vai tās daļas, kura pacelta virs zemes vismaz 3,5 metrus. *(Pārņemts no LBN 208-15 14.punkts, LBN 211-15 9.punkts, precizēts, ko apbūves laukumā neieskaita, papildinot ar konstruktīvo elementu piemēriem.)*  Prasības būvju būvtilpuma noteikšanai Noteikumu projektā nav noteiktas un netiek dublētas no “Būvju kadastrālās uzmērīšanas noteikumi” (apstiprināts ar Ministru kabineta 2012.gada 10.janvāra noteikumiem Nr.48).  Apbūves laukumā arī ieskaita platību starp cokolu vai pirmā stāva ārsienu un stabiem, kas balsta ēkas daļu, kas nav nojume, platību, kuru aizņem āra kāpnes, panduss, lokālā uzbrauktuve, terase un lievenis, ēkas sastāvā esošās nojumes apbūves laukumu, kuru nosaka pēc tiem pašiem principiem, kā to nosaka brīvi stāvošai nojumei, kā arī, piemēram, guļbaļķu ēkas baļķu galus.  **Ēkas kopējā platība, stāvu platība, telpas platība un ārtelpu platība**  Ēkas telpu platībā ieskaita jebkuru, tai skaitā tehnisko telpu platību (antresolstāvu, verandu, ārējo stikloto galeriju platību). Kāpņu telpas vai tās daļas platību stāva pārseguma līmenī ieskaita tā stāva platībā, no kura kāpņu laids ved augšup. Ātrija un lifta šahtu platības ieskaita tikai apakšējā stāvā. *(Pārņemts no LBN 208-15 16.punkts)*  Ēkas kopējā platībā ieskaita, izdalot atsevišķi, neapkurināmu ārtelpu platības – balkonu, lodžiju, terašu, lieveņu, ekspluatējamo jumtu, atklātu galeriju platības, bet ēkas kopējā platībā neieskaita bēniņu, tehniskās pagrīdes un ārējo atklāto kāpņu platību. Dzīvokļa kopējo platību nosaka, summējot dzīvokļa iekštelpu platību un dzīvokļa ārtelpu – balkonu, lodžiju un terašu platību. *(Pārņemts no LBN 208-15 16.punkts, LBN 211-15 13.punkts)*  Telpas platību aprēķina, nosakot lineāros izmērus (m) starp apdarinātu sienu virsmām grīdas līmenī (bez grīdlīstēm), arī ēkās ar slīpām fasādēm vai jumta stāvos un telpas platībā ieskaita tajā iebūvēto skapju platību. Telpas platībā neieskaita telpas daļu zem slīpām konstrukcijām, ja attiecīgās telpas daļas augstums no grīdas līdz konstrukcijas apakšējai virsmai ir mazāks par 1,6 metri, kā arī logu, durvju ailas laukumus un laukumus, ko aizņem stacionāras apkures krāsnis, pavardi, dūmeņi. *(Pārņemts no LBN 208-15 18.punkts, LBN 211-15 15.punkts un precizēts, papildinot, ka telpas platībā neieskaita arī logu un durvju ailas laukumus.)*  Stāvu platība ir uz zemes gabala esošo būvju visu stāvu (izņemot pagrabstāvu un bēniņus) visu līmeņu platību summa. Stāvu platību mēra pa katra stāva ārsienu ārējo kontūru, ieskaitot iekšsienas un lodžijas, bet neskaitot balkonus, terases un dabiski ventilējamas neapkurināmas dubultās fasādes, ārējās atklātās kāpnes un arhitektoniskos rotājumus. Aprēķinot stāva platību mansarda stāvam, mērījumu veic 1,6 m augstumā no mansarda stāva grīdas pa ārsienu (augšējā stāva pārseguma) ārējo kontūru. Stāvu platībā neieskaita teritoriju zem būves daļas, kas pacelta virs zemes vismaz 3,5 m augstumā un nepārsniedz 30 % no būves apbūves laukuma. Būvēm, kurām nav ārsienu, stāvu platību mēra pa ārējo norobežojošo konstrukciju kontūru. *(Pārņemts no LBN 208-15 13.punkts)*  Kāpņu, pandusu un slīpņu platība tiek mērīta kā to vertikāla projekcija uz attiecīgā stāva grīdas. Galerijas, tehniskās platformas u.tml. tiek pieskaitīti pie tuvākā stāva grīdas līmeņa (piemēram, rampas*). (Jauns punkts, iepriekšējā regulējumā tas nebija noteikts.)*  Balkonu un lodžijas platību aprēķina grīdas līmenī, par robežu nosakot sienu un margu iekšējo virsmu. Terases platību aprēķina grīdas līmenī, par robežu nosakot sienu vai margu iekšējo virsmu, vai terases grīdas beigas. (*Pārņemts no LBN 208-15 19.punkts attiecībā uz ārtelpām, izteikts jaunā redakcijā.)*  Skatītāju zāles platību kinoteātriem, klubiem, teātriem un koncertzālēm aprēķina līdz skatuves priekšējai plaknei, vai orķestra bedrei. *(Jauns punkts, iepriekšējā regulējumā tas nebija noteikts.)*  Ražošanas ēkās telpu platībā ieskaita tuneļus, iekšējās zonas, antresolstāvus, visus iekšējo stāvu līmeņus, rampas, galerijas (horizontālas projekcijas) un galerijas pārejai uz citām ēkām, bet ražošanas ēku telpu platībā neieskaita tehniskās pagrīdes, kas zemākas par 1,6 metriem, izvirzītu konstrukciju pamatnes vai šahtas, kam nav nepieciešami konstrukciju kanāli, kā arī platformas celtņu, konveijeru, apgaismes ķermeņu apkopei. *(Jauns punkts, iepriekšējā regulējumā ražošanas ēku telpām nebija noteikts.)*  Telpas daļa, kas aizņem divus vai vairāk stāvus daudzstāvu ēkā, jāiekļauj kopējā platībā apakšējā stāvā, bet segtām nojumēm platību rēķina pa sienu iekšējām virsmām vai ārējo kolonnu asīm, ja nav sienu. *(Jauns punkts, iepriekšējā regulējumā nebija noteikts.)*    **Vides pieejamība**  Vides pieejamības projektēšanā izmanto pētījumos paustās atziņas par universālā dizaina izmantošanu, kā arī Latvijā un citās valstīs izstrādātās un aprobētās vadlīnijas, metodiskos ieteikumus un standartus. *(Jauns punkts, iepriekšējā regulējumā nebija noteikts.)*  Publiskās ēkās un publiskās telpās, publisko ēku teritorijā, kā arī daudzdzīvokļu dzīvojamo ēku teritorijā jānodrošina piekļuve cilvēkiem ar kustību un redzes traucējumiem. *(Jauns punkts, iepriekšējā regulējumā nebija noteikts.)*  Daudzdzīvokļu ēkās līdz trim stāviem jānodrošina vides pieejamības prasības iekļūšanai ēkā pirmā stāva līmenī. Daudzdzīvokļu dzīvojamās ēkās, kurās liftu uzstādīšanas obligātu nepieciešamību nosaka Latvijas būvnormatīvi, vides pieejamības prasības jānodrošina visos stāvos pieejai līdz liftam un līdz katra dzīvokļa ieejai. *(Pārņemts no LBN 211-15 84.punkts, to precizējot.)*  Publiskās ēkās un to telpās personām ar funkcionāliem traucējumiem jānodrošina piekļuve un lietošanas ērtības gan kā apmeklētājiem, gan kā telpu lietotājiem. Papildaprīkojuma nepieciešamību nosaka projektēšanas uzdevumā. *(Jauns punkts, iepriekšējā regulējumā nebija noteikts.)*  Biroju un administratīvās pārvaldes telpās, un cita lietošanas veida telpās, kuras atrodas ražošanas, lauksaimniecības un noliktavu ēkās, jānodrošina vides pieejamības prasības. *(Jauns punkts, iepriekšējā regulējumā nebija noteikts.)*  Vides pieejamības prasības var nepiemērot ražošanas, lauksaimniecības, noliktavu un tehniskajām telpām, ja telpā notiekošo procesu specifika ir tāda, ka personas ar noteiktiem funkcionāliem traucējumiem nevar veikt šajās telpās paredzētās darbības. *(Jauns punkts, iepriekšējā regulējumā nebija noteikts.)*  Publisku pasākumu telpās vismaz 3 % vietu no kopējā vietu skaita paredz personām ar funkcionāliem traucējumiem, nodrošinot vismaz 1,2 metrus garu un 0,9 metri platu brīvu laukumu ar horizontālu grīdu. *(Pārņemts no LBN 208-15 74.punkts).*  Riteņkrēslu lietotājiem paredzētai virtuvei jābūt ar ejas platumu ne mazāk kā 1,5 metri līdz virtuves aprīkojumam, atbilstošu aprīkojumu nosaka projektēšanas uzdevumā. *(Jauns punkts, iepriekšējā regulējumā nebija noteikts.)*  Riteņkrēslu lietotājiem paredzētai ārtelpai (balkonu, lodžiju, terašu) minimālais platums – 1,5 metri līdz norobežojošām konstrukcijām. Pieeju ārtelpai paredzēt bez sliekšņiem (maksimālais sliekšņa augstums – 15 mm, ar noapaļojumu). *(Jauns punkts, iepriekšējā regulējumā nebija noteikts.)*  Personām ar funkcionāliem traucējumiem gaiteņu platumu paredz ne mazāku par 1,5 metriem, kā arī saskaņā ar evakuācijas prasībām. *(Jauns punkts, iepriekšējā regulējumā nebija noteikts.)*  **Telpu augstumi**  Noteikts minimālais augstums no tīrās grīdas atzīmes līdz griestu konstrukcijas apdares apakšējai virsmai:   * publiskās telpās - 2,7 metri *(Pārņemts no LBN 208-15 20.punkts.)* * dzīvojamās telpās - 2,5 metri; *(Pārņemts no LBN 211-15 16.punkts.)* * tūristu, viesu izmitināšanas ēkās un sociālo ēku guļamtelpās - 2,5 metri; (*Pārņemts no LBN 211-15 111.punkts un izteikts jaunā redakcijā.)* * gaiteņos, sanitārtehniskās, tehniskās un dzīvojamo ēku palīgtelpās - 2,2 metri; *(Pārņemts no LBN 208-15 66.punkts un izteikts jaunā redakcijā.)* * tehniskām telpām pagrabstāvā, cokolstāvā, bēniņstāvā, tehniskā stāvā - 1,8 metri, izņemot telpas, kurām būvnormatīvā par ugunsdrošību noteiktas citas prasības (Ministru kabineta 2015.gada 30.jūnija noteikumi Nr.333 “Noteikumi par Latvijas būvnormatīvu LBN 201-15 "Būvju ugunsdrošība"” (turpmāk - LBN 201-15) 146., 149.punkts), *(Pārņemts no LBN 211-15 17.punkts.)* * pagrabstāvā, cokolstāvā, bēniņstāvā, tehniskā stāvā līdz vienam metram garā posmā ejas augstums var būt 1,6 metri, šajos stāvos var ierīkot 1,6 metrus augstas ailas. *(Pārņemts no LBN 211-15 68.punkts.)*   Veicot publiskas vai dzīvojamas ēkas atjaunošanu vai pārbūvi, ir atļauts saglabāt esošos stāvu gabarītus, tai skaitā esošo telpu augstumu.  **Apgaismojums**  Dzīvojamām un publiskām ēkām paredz dabisko apgaismojumu caur logiem ārsienās vai virsgaismas logiem jumta pārsegumā, kā arī aprīko ar mākslīgo apgaismojumu. Telpās, kurās atrodas darba vietas, tai skaitā ražošanas un darba telpās, paredz mākslīgo apgaismojumu atbilstoši funkcionālai nepieciešamībai, higiēnas prasībām un normatīvajiem aktiem par darba aizsardzības prasībām darba vietās. (Ministru kabineta 2009.gada 28.aprīļa noteikumi Nr.359 “Darba aizsardzības prasības darba vietās” 16.punkts), *(pārņemts no LBN 208-15 24.punkts.)*  *Apgaismojuma normas (lx, daži piemēri no* Ministru kabineta 2009.gada 28.aprīļa noteikumi Nr.359 “Darba aizsardzības prasības darba vietās” 2.pielikuma*):*  *• birojos, pie rakstāmgaldiem – 500 lx;*  *• koridori, gaiteņi – 100 lx;*  *• noliktavas – 200 lx;*  *• frizētavas un skaistumkopšanas saloni – 500 lx;*  *• tirdzniecības zonas - 300 lx;*  *• bērnudārzi, bērnu dienas centri - 300 lx;*  *• gājēju pārejas – 50 lx;*  *• sporta, trenažieru zāles – 300 lx;*  *• tehniskā rasēšana (darbs pie rasējamā galda) – 750 lx;*  *• sapulču, konferenču telpas – 500 lx;*  *• klientu pieņemšanas vietas, reģistratūras – 300 lx;*  *• kasiera darba vieta, iesaiņošanas galds – 500 lx;*  *• autostāvvietu teritorija – 75 lx;*  *• virtuve – 400 lx;*  *• piebraukšanas/izbraukšanas ceļi autostāvvietā dienā pazemes vai slēgtās autostāvvietas -300 lx;*  *• autostāvvietu teritorija (iebraukšanas/izbraukšanas ceļi autostāvvietā naktī, satiksmes zonas, automašīnu stāvvietas) pazemes vai slēgtās autostāvvietas -75 lx.*  Dabiskais apgaismojums nepieciešams koplietošanas telpās (kāpņu telpās, kopējos gaiteņos) un dzīvojamo ēku dzīvojamās telpās. *(Pārņemts no LBN 211 –15 39.punkts, to precizējot.)*  Noteikumu projektā vairs netiek noteiktas insolācijas prasības. Toties ir noteikta prasība logu ailu laukumu attiecībai pret grīdas laukumu. Insolācijas aprēķiniem tiek pielietoti dažādi aprēķinu modeļi, kā arī insolācijas prasības teritorijās, kur ir sarežģīti apbūves apstākļi (pilsētu vēsturiskie centri) tās nevar pilnībā piemērot. Pētot ārzemju pieredzi attiecībā uz insolāciju, norādām, ka daudzās valstīs nav noteiktu prasību insolācijai, bet galvenā prasība ir logu un grīdas laukumu attiecība. Logu ailu laukumu attiecība pret grīdas laukumu dzīvojamās telpās un virtuvēs ir vismaz 1:8, bet izglītības iestādēs, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas, vismaz 1:5. (*Pārņemts no Ministru kabineta 2002.gada 27.decembra noteikumiem Nr.610 “Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas”41.punkts, LBN 211-15 40.punkts.)*  Dabisko apgaismojumu var neparedzēt sanitārtehniskās telpās, kā arī citās cilvēku īslaicīgas uzturēšanās telpās, kur tas nav nepieciešams atbilstoši telpas lietošanas veidam un projektēšanas uzdevuma nosacījumiem un telpās, kur tehnoloģiski nepieciešams normēts mākslīgais apgaismojums, vai dabīgais apgaismojums traucē iekārtu darbu.  Telpas logu orientāciju pret debespusēm izglītības un ārstniecības iestādēs projektē atbilstoši šā Noteikumu projekta 1. pielikumam. *(Pārņemts no LBN 208-15 24.punkts, 2.pielikums un izteikts jaunā redakcijā.)*  **Bezkontakta funkcionalitāte**  Trešās grupas publisku ēku un inženierbūvju apmeklētājiem paredzētās ieejas aprīko ar bezkontakta durvīm.  Publiskās ēkās un inženierbūvēs apmeklētājiem paredzētajās tualetēs ierīko izlietnes aprīkotas ar bezkontakta jaucējkrāniem, tualetes podus aprīko ar bezkontakta skalošanas sensoru, kā arī tualetes telpas aprīko ar apgaismojuma slēgšanas sensoru.  Darba telpu grupās, ja atbilstoši nodarbināto skaitam pēc aprēķina tualetē ir nepieciešamas 3 vai vairāk izlietnes, tās aprīko ar bezkontakta jaucējkrāniem, tualetes podus aprīko ar bezkontakta skalošanas sensoru, kā arī tualetes telpas aprīko ar apgaismojuma slēgšanas sensoru. *(Izveidota jauna apakšnodaļa, iepriekšējā regulējumā nebija noteikts.)*  **Sanitārtehniskās telpas**  Publisko būvju telpu grupās projektē vismaz vienu tualetes telpu, kas ir pieejama riteņkrēslu lietotājiem, un nodrošina tai piekļuvi no jebkuras vietas (telpas, stāva). Attālums līdz tualetei ne lielāks par 50 metriem. *(Pārņemts no LBN 208-15 59.punkts, papildinot ar attālumu 100m.)*  Otrās un trešās grupas publiskās būvēs var paredzēt higiēnas telpu ar minimāliem izmēriem 2,2x2,5 metri. Telpā jāparedz klozetpodu, bidetu, izlietni, vietu 2x0,8 metri kušetei, spoguli, bērnu pārtinamo galdiņu. Higiēnas telpu var apvienot ar sanitārtehnisko telpu personām ar funkcionāliem traucējumiem (*Jauns punkts, kas nosaka, ka var paredzēt higiēnas telpas publiskās būvēs).*  Publisko ēku telpu grupās personām ar funkcionāliem traucējumiem sanitārtehniskās telpās paredz piemērotu telpas iekārtojumu un papildaprīkojumu, ja tas nepieciešams. *(Pārņemts no LBN 208-15 51.punkts, papildināts.)*  Publiskās telpu grupās personām ar funkcionāliem traucējumiem iekārtu izvietojums sanitārtehniskajās telpās :   * klozetpodu izvieto tā, lai vienā vai abās pusēs 0,8 metru platumā būtu brīva piekļuve riteņkrēslu lietotājam, *(Pārņemts no LBN 208-15 89.2.punkts.)* * klozetpoda priekšā paredz brīvu manevrēšanas laukumu 1,5x1,5 metri *(pārņemts no LBN 208-15 60.punkts)* * paredz divas palīdzības pogas (0,15 un 0,9 m augstumā no grīdas), kas ir savienotas ar auklu un gaismas indikatoru. Sistēmas signālus automātiski pārraida uz kontroles un signalizācijas ierīci (pulti), kuru pastāvīgi uzrauga personāls. *(Pārņemts no LBN 208-15 61.punkts, iepriekšējā regulējumā attālums bija 1,2 metri,* paredz papildaprīkojumu atbilstoši vadlīnijām par vides pieejamību. *(Pārņemts no LBN 208-15 61.punkts.)*   Dzīvojamās ēkās personām ar funkcionāliem traucējumiem dušas telpas minimālie izmēri 1,8x1,8 metri. *(Jauns punkts, iepriekšējā regulējumā tas nebija noteikts.)*  Tualetes minimālais platums personām ar funkcionāliem traucējumiem 1,6 metri, bet minimālais garums 2,2 metri. *(Jauns punkts, iepriekšējā regulējumā tas nebija noteikts.)*  Vannas istabas minimālais platums personām ar funkcionāliem traucējumiem 1,8 metri, bet garums 2,3 metri. *(Jauns punkts, iepriekšējā regulējumā tas nebija noteikts.)*  Ja paredzēts savietotais sanitārais mezgls personām ar funkcionāliem traucējumiem, minimālais izmērs ir 2,2x2,5 metri. *(Jauns punkts, iepriekšējā regulējumā tas nebija noteikts.)*   Sporta, kultūras un izklaides ēkas lietotājiem un apmeklētājiem ar funkcionāliem traucējumiem jāparedz vismaz divas pielāgotas tualetes un dušas. Attālums līdz tualetei un dušai nav lielāks par 50 metriem. *(Jauns punkts, iepriekšējā regulējumā tas nebija noteikts.)*  Tualešu un sanitāro iekārtu minimālo skaitu aprēķina atbilstoši šā Noteikumu projekta 2. pielikumam. Tualetēs nodrošina higiēnas prasības. *(Pārņemts no LBN 208-15 82.punkts un 3.pielikums, izteikts jaunā redakcijā.)*  Ja konkrētais gadījums šā Noteikumu projekta 2. pielikumā nav minēts, sanitāro iekārtu minimālo skaitu nosaka atbilstoši higiēnas noteikumiem attiecīgajam būves veidam un funkcionālai nepieciešamībai. *(Pārņemts no LBN 208-15 3.pielikums, 3.piezīme, precizēts.)* Pasūtītājs var noteikt cik sanitārās iekārtas viņam funkcionāli nepieciešamas savā dzīvojamā ēkā vai dzīvoklī. Dzīvojamās ēkās dušas telpas, tualetes vai savietotā sanmezgla izmērus izvēlas atbilstoši funkcionālajai nepieciešamībai un ergonomikai.   Biroju ēkās un telpu grupās, kas tiek izmantotas darījumiem un dažādiem administratīvajiem mērķiem, vīriešu tualetēs pisuārus paredz vismaz pusi no kopējā sanitāro iekārtu skaita. *(Pārņemts no LBN 208-15 3.pielikums, 1.piezīme, precizēts.)*  Darba telpās jebkura lietošanas veida ēkā, ja cilvēku skaits ir mazāks par šā Noteikumu projekta 2.pielikumā noteikto, ierīko vienu klozetpodu atsevišķā kabīnē un priekštelpu, kurā atrodas izlietne. Šādai kopīgai tualetei ir jābūt pieejamai personām, kuras pārvietojas riteņkrēslos. *(Pārņemts no LBN 208-15 3.pielikums, 2.piezīme, precizēts.)*    Publiskās un ražošanas ēkās paredz dalītas vai kopīgas tualetes telpas sievietēm un vīriešiem, precizējot to projektēšanas uzdevumā. Tualetei ir jābūt pieejamai no koplietošanas telpām. Gadījumos, kad vīriešu un sieviešu tualetes kabīnes ir izvietotas dalītos blokos, nepieciešams izveidot vismaz vienu pielāgoto tualeti ārpus vīriešu un sieviešu blokiem cilvēkiem, kuriem palīdzību sniedz pretējā dzimuma pārstāvis. Šādai pielāgotai kopīgai tualetei ir jābūt pieejamai personām, kas pārvietojas riteņkrēslos. *(Pārņemts no LBN 208-15 84.punkts, precizēts.)*  No publiskām telpām, kurās pastāvīgi uzturas cilvēki, tualetes atdala ar priekštelpu, paredzot, ka tajā var iekļūt cilvēki riteņkrēslā. *(Pārņemts no LBN 208-15 85.punkts, precizēts.)*  Publiskās un ražošanas ēkās tualetei vai tās priekštelpai jābūt aprīkotai ar roku mazgātni (izlietni). *(Pārņemts no LBN 208-15 86.punkts, precizēts.)*  Dušas telpas minimālie izmēri publiskās, ražošanas, lauksaimniecības un noliktavu ēkās:   * dušas paliktnis vai platība vienai dušas vietai 0,8x0,8 metri; * platība vienai dušas vietai starp sadalošām sieniņām 0,9x0,9 metri; * brīvās telpas minimālais platums pie dušām, ja dušas izvietotas vienā rindā - 0,9 metri, ja izvietotas pretējās rindās - 1,2 metri. Starp dušas ierīcēm ierīko gludas, viegli mazgājamas, dezinficējamas un necaurspīdīgas starpsienas; * ja publiskajā ēkā ir paredzētas dušas telpas, tad vismaz vienai no tām ir jābūt pielāgotai personām, kuras pārvietojas riteņkrēslos.   *(Pārņemts no LBN 208-15 84.punkts, izteikts jaunā redakcijā.)*  Sanitārtehnisko telpu izmēri cilvēkiem bez funkcionālajiem traucējumiem netiek noteikti šajā būvnormatīvā. Izmēri šīm telpām nosakāmi, lai nodrošinātu telpu funkcionalitāti, antropometrijas (ņemot vērā cilvēku augumu un ķermeņa proporcijas) un ergonomikas likumsakarību ievērošanu atbilstoši telpu lietošanas veidam.  **Nekaitīguma prasības būvēm**  Būvēs drīkst iebūvēt cilvēku veselībai, dzīvībai un videi nekaitīgus reglamentētās sfēras būvizstrādājumus, kuru atbilstība apliecināta saskaņā ar atbilstības novērtēšanu reglamentējošiem normatīvajiem aktiem, tai skaitā elektrotehniskos izstrādājumus, ko ierobežo attiecīgās jomas normatīvie akti.  Veselības aprūpes un izglītības ēkās lieto apdares materiālus, kuru kopējo gaistošo organisko savienojumu (*total volatile organic compounds*, TVOC) emisiju līmenis 28 dienas pēc ierīkošanas nepārsniedz 30 μg/m3 un kas nesatur ftalātus un formaldehīdus.  Nav pieļaujama svina un tā savienojumu izmantošana plastmasu būvizstrādājumos un būvdarbos, tai skaitā svina un tā savienojumu izmantošana par plastmasu stabilizatoru un šādu plastmasas būvizstrādājumu iebūvēšana būvēs. Atļauts iebūvēt reciklētus plastmasas būvizstrādājumus, kuru sastāvā ir līdz 20 % svara daļas svina stabilizatorus saturošas otrreizējas plastmasas.  Publiskās un dzīvojamās ēkās aizliegts iebūvēt ražotnes vai uzņēmumus, kuru darbība saistīta ar negatīvu ietekmi uz vidi un vides piesārņojumu (bioloģiskais piesārņojums, smakas, troksnis, putekļi un citi kaitīgie vides faktori). (*Izveidota jauna apakšnodaļa, iepriekšējā regulējumā nebija noteikts).*  Dzīvojamās ēkās dušas telpas, tualetes vai savietotā sanmezgla izmērus izvēlas atbilstoši funkcionālajai nepieciešamībai un ergonomijai.  Publiskās ēkās vai publiskās telpās cilvēku (lietotāju) skaita noteikšanai piemēro Latvijas būvnormatīvu LBN 201-15 “Būvju ugunsdrošība” (apstiprināts ar Ministru kabineta 2015.gada 30.jūnija noteikumiem Nr.333) 6.tabulā noteikto par nepieciešamo telpas platību uz vienu lietotāju atkarībā no būves lietošanas veida, Noteikumu projektā noteiktos kritērijus vienam lietotājam (skat. Pielikumus), kā arī papildus citos normatīvajos aktos noteiktos kritērijus, piemēram, higiēnas noteikumos noteikto minimālo platību vienam pamatlietotājam (audzēknim, skolēnam, pansionāta iemītniekam u.c.) vai pamatlietotāju skaitu kultūras un izklaides iestāžu ēkās (apmeklētāju skaits), kā arī veselības aprūpes iestāžu ēkās (pacientu (gultasvietu) skaits). Norādām, ka kopēju ēkas lietotāju skaitu nosaka, ņemot vērā ēkas pamatlietotāju skaitu, kā arī citus lietotājus (piemēram, tehniskais personāls un apmeklētāji).  Atbilstoši Latvijas būvnormatīva LBN 201-15 “Būvju ugunsdrošība” 6.tabulai, atkarībā no telpu grupas lietošanas veida, var aprēķināt vai noteikt cilvēku skaitu, kas vienlaicīgi var atrasties šajās telpās, ņemot vērā minimālo telpas platību uz vienu lietotāju. Tā šajā tabulā ir noteikts, ka izklaides un publisko pasākumu telpās aprēķināmā telpas platība uz vienu lietotāju ir 1 m2, ja publisko pasākumu telpās nav paredzētas sēdvietas. Vēršam uzmanību, ka aprēķināmā telpas platība uz vienu lietotāju 1 m2 attiecas tikai uz publiskām telpām, kas saskaņā ar Noteikumu projektā doto termina skaidrojumu ir sabiedrībai pieejama nedzīvojamā telpa, kurā strādā darbinieki, var uzturēties un saņemt dažādus pakalpojumus apmeklētāji (piemēram, skatītāji, pacienti, klienti, pircēji, pasažieri, studenti, audzēkņi). Būvniecības ierosinātājs bieži plāno publiskajās telpās lielāku komfortu vai lielāku platību uz vienu apmeklētāju, nekā to paredz normatīvie akti, taču, lai vienveidīgi piemērotu kritēriju par cilvēku skaitu publiskās telpās, aprēķinā ņem vērā normatīvajos aktos noteikto telpas platību (m2) uz vienu lietotāju. Telpas platībā neieskaita telpas daļas, kas nav paredzētas pamatlietotājiem, kā arī iebūvētās mēbeles.  Visa veida ēkās, izņemot mazstāvu dzīvojamās ēkas, jāparedz vēdināmas telpas apkopšanas inventāram, ar ūdens un kanalizācijas pieslēgumu, kā arī ar apkures pieslēgumu, ja nepieciešams. Telpu platība jāpieņem atbilstoši apkopjamo telpu platībai, funkcijai, un pielietojamā apkopšanas inventāra gabarītiem. *(Jauns punkts, iepriekšējā regulējumā tas nebija noteikts.)*  **Lietošanas drošības prasības**  Visus būvju elementus un konstrukcijas projektē, ierīko un uztur, lai neapdraudētu cilvēku drošību. *(Jauns punkts, iepriekšējā regulējumā tas nebija noteikts.)*  Publisko, daudzdzīvokļu dzīvojamo un ražošanas ēku, kā arī inženierbūvēm, ja tajās ir attiecīgas telpas, paredz grīdas segumu atbilstoši telpu funkcionālajai nozīmei. Ieejas mezglos lieto grīdas seguma materiālus ar pretslīdes koeficientu vismaz R10, lai novērstu paklupšanas vai paslīdēšanas gadījumus (uz slidenas vai slapjas grīdas utml). *(Jauns punkts, iepriekšējā regulējumā tas nebija noteikts.)*  Telpu grīdas, kāpnes, lokālās uzbrauktuves un pandusus ierīko un uztur tā lai, tās nav slidenas, ar bīstamiem izciļņiem, caurumiem vai slīpumiem, kas var apdraudēt cilvēku nokrišanu, paslīdēšanu vai savainošanos. *(Jauns punkts, iepriekšējā regulējumā tas nebija noteikts.)*  Būves elementiem, kuru apakšējā mala atrodas mazāk kā 1,9 metru augstumā no grīdas līmeņa **(**piemēram, telpas zem kāpnēm u.c.) paredz kontrastējošu marķējumu vai citu risinājumu, lai novērstu pakrišanu, sasišanos vai savainošanos. *(Jauns punkts, iepriekšējā regulējumā tas nebija noteikts.)*  Margas būvēs projektē atbilstoši konstruktīviem aprēķiniem un ēkas lietošanas veidam, nodrošinot ēkas lietotājiem drošu vidi, novēršot krišanu, ka arī nodrošinot vides pieejamības prasības cilvēkiem ar funkcionāliem traucējumiem. *(Jauns punkts, iepriekšējā regulējumā tas nebija noteikts.)*  Logus bērnu iestādēs projektē ar drošības slēdžiem. *(Jauns punkts, iepriekšējā regulējumā tas nebija noteikts.)*  Caurspīdīgas vai caurredzamas norobežojošās konstrukcijas (īpaši vienlaidu stikla šķērssienas darba telpās un koplietošanas telpās) izgatavo no droša materiāla vai norobežo tā, lai pasargātu cilvēkus no nokrišanas, uzgrūšanās sienām vai no savainojumiem, sienai sagrūstot. *(Jauns punkts, iepriekšējā regulējumā tas nebija noteikts.)*  **Kāpnes**  Pakāpienu skaits vienā kāpņu laidā nedrīkst būt mazāks par trim, izņemot ēku ieejas un vienā kāpņu laidā nedrīkst būt dažāda augstuma pakāpieni. Kāpņu laidus un laukumus norobežo ar margām, to minimālais augstums 1,1 metri no pakāpiena priekšējās malas. *(Pārņemts no LBN 208-15 28.punkts, LBN 211 – 15 50.punkts, precizēts.)*  Margas stāva pārseguma līmenī sniedzas 30 cm pāri pirmajam un pēdējam pakāpienam, margu gali noapaļoti uz leju, ja margu rokturis ir pārtraukts. *(Jauns punkts atbilstoši vides pieejamības prasībām, iepriekšējā regulējumā tas nebija noteikts.)*  Pakāpiena augstums ir no 12 līdz 18 cm. Pakāpiena platuma un divu augstumu summai jābūt no 60 līdz 63 cm. *(Pārņemts no LBN 208-15 31.punkts un izteikts jaunā redakcijā.)*  Ar margām vai citām norobežojošām konstrukcijām, kuras kontrastē ar apkārtējo vidi un kas nav zemākas par 1,1 m, aprīko:   * atklātas telpas daļas, kur grīdas līmeņu starpība vertikālajā projekcijā ir lielāka par 0,45 m; * ārējās un iekšējās kāpnes, ja tās savieno telpas, kuru grīdas līmeņu starpība vertikālajā projekcijā ir lielāka par 0,45 m; * ja nepieciešams margām var paredzēt papildus margu rokturi 0,7 metru augstumā.   *(Pārņemts LBN 208-15 32.punkts, LBN 211-15 55.punkts, precizēts).*  Papildu margu rokturi 0,7 metru augstumā saskaņoti ar  *Invalīdu un viņu draugu apvienība APEIRONS* un *SUSTENTO, Latvijas Cilvēku ar īpašām vajadzībām sadarbības organizāciju.*  Daudzdzīvokļu dzīvojamās un publiskās būvēs attālums starp margu konstrukcijas vertikālajiem dalījumiem nedrīkst būt lielāks par 0,12 metriem, margu aizpildījumu veido tā, lai uz margām nebūtu iespēja pakāpties vai caur tām izspraukties. *(Jauns punkts, iepriekšējā regulējumā tas nebija noteikts.)*  Bērnu iestāžu būvēs kāpnēm, kur attālums starp laidiem ir lielāks par 0,1 metru, projektē norobežojošās konstrukcijas (piemēram, siets, režģis) 1,5 metru augstumā ar attiecīgajam vecumam piemērotiem papildus margu rokturiem. *(Pārņemts no LBN 208-15 92.punkts.)*  Ēkās, kas paredzētas pirmsskolas vecuma bērniem, margām paredz papildus rokturus 0,7 metru augstumā. *(Jauns punkts, iepriekšējā regulējumā tas nebija noteikts.)*    Skatītāju tribīnēs, un būvēs, kur vienlaicīgo apmeklētāju skaits pārsniedz 500, ar margām 1,1 metru augstumā sadala kāpņu laidus evakuācijas ceļos, ejas un tribīņu kāpnes, ja to platums pārsniedz 3,1 metrus. Joslas nevar būt šaurākas par 1,2 metriem un platākas par 2,0 metriem. *(Pārņemts no LBN 208-15 30.punkts.)*  Ražošanas, noliktavu un lauksaimniecības ēkās, kā arī tehnisko stāvu, antresolstāvu un iekārtu apkalpei var izmantot cita slīpuma kāpnes ar minimālo platumu 0,6 metri, ja tas nav pretrunā ar ugunsdrošības normatīviem aktiem. *(Jauns punkts, iepriekšējā regulējumā tas nebija noteikts.)*  Balkonus, lodžijas, jumta terases un ārējo kāpņu horizontālos posmus norobežo ar margām vai barjerām, kuru minimālais augstums ir 1,10 metri un minimālais brīvais attālums starp vertikālajiem margu elementiem ir 0,12 metri. *(Pārņemts no LBN 211-15 56.punkts, pastiprinot drošības prasības.)*  **Gaiteņi, durvis un stiklotās sienas**  Publisku telpu un dzīvokļu izejas durvju brīvo platumu projektē ne mazāku par 0,9 metriem *(Pārņemts no LBN 211-15 52.punkts un izteikts jaunā redakcijā.)*  Atbilstoši LBN 201-15 149.punktam durvju brīvais augstums evakuācijas ceļos un izejās ir vismaz divi metri. To durvju un eju augstumu, kas ved laukā no tehniskā stāva, kurā paredzēts uzturēties ne vairāk par pieciem lietotājiem, atļauts samazināt līdz 1,9 metriem, bet durvis izejām uz bēniņiem vai jumtu – līdz 1,5 metriem. Durvju brīvais platums ir vismaz 0,9 metri.  Savukārt evakuācijas ceļa platums un evakuācijas izejas durvju brīvais platums dzīvokļos nav normēts, bet ārpusdzīvokļa gaiteņa platums ir vismaz 1,5 metri, durvju brīvais platums – vismaz 0,9 metri.  Evakuācijas ceļš ir drošs un viegli atrodams kustības ceļš, kas sākas jebkurā būves punktā un ved uz evakuācijas izeju. Evakuācijas izeja ir izeja no būves vai ugunsdrošības nodalījuma daļām, pa kuru var nokļūt ārpus būves zemes virsmas līmenī.  Ievērojot iepriekš minēto, evakuācijas ceļos un izejās durvju brīvajam platumam ir jābūt vismaz 0,9 metri, izņemot dzīvokļa iekšdurvju platumu, piemēram, istabām, tualetei, netiek normēts (varbūt šaurākas par 0,9 m).  Ēkās, kur paredzēta gulošu personu aprūpe, gaiteņa platumu projektē ne mazāku par 1,5 metri un durvju brīvo platumu ne mazāku par 1,2 metri. *(Pārņemts no LBN 208-15 56.punkts.)*  Stiklotās norobežojošās konstrukcijas (piemēram, stikla sienas, durvis) projektē vizuāli viegli pamanāmas, tām nodrošina kontrastējošu (tumšs uz gaiša) necaurspīdīgu marķējumu vismaz 0,10 metri platā joslā visā stiklotās norobežojošās konstrukcijas platumā un 0,35 metru, 1,40 metru un 1,60 metru augstumā no grīdas. Abpus ieejas durvīm projektē manevrēšanas laukumu ne mazāku par 1,5 metriem. *(Pārņemts no LBN 208-15 45.punkts, tas izteikts jaunā redakcijā papildinot prasības.*  Ja tiek projektētas virpuļdurvis, paredz atsevišķu ieeju ne mazāku par 0,9 metriem. Stiklojumiem augstumā no grīdas 0.70 metri un zemāk paredz drošības pasākumus pret izkrišanu, nokrišanu vai savainošanos. Šī prasība neattiecas uz savrupmājām, rindu un dvīņu mājām. *(Jauns punkts, iepriekšējā regulējumā tas nebija noteikts.)*  **Lifti**  Publiskās būvēs, kas ir augstākas par vienu stāvu, visu stāvu apkalpošanai paredz vismaz vienu pasažieru liftu vai izmanto citu risinājumu, kas būtu piemērots personām ar funkcionāliem traucējumiem patstāvīgai lietošanai. *(Jauns punkts, iepriekšējā regulējumā tas nebija noteikts.)*  Daudzdzīvokļu dzīvojamās ēkās, ja ēkas augstākas par četriem stāviem nepieciešams lifts, kas nodrošina pieeju visiem dzīvokļiem pārseguma līmenī. *(Pārņemts no LBN 208-15 57.punkts, izteikts jaunā redakcijā.)* Liftu skaitu un tehniskos rādītājus aprēķina atbilstoši būves funkcijai, projektēšanas uzdevumam, tajā noteiktajam lietotāju skaitam un maksimālajam lifta gaidīšanas ilgumam. *(Jauns punkts, iepriekšējā regulējumā tas nebija noteikts.)*  Minimālie lifta kabīnes izmēri neatkarīgi no stāvu skaita ēkā ir 1100 mm x 1400 mm. *(Pārņemts no LBN 208-15 58.punkts, LBN 211-15 88.punkts.)* Lifta priekštelpas dziļumu (brīvo zonu) projektē vismaz 1,3 reizes lielāku par lifta kabīnes dziļumu, bet, ja vairāki lifti izvietoti viens otram pretim, – divas reizes lielāku par mazākās lifta kabīnes dziļumu. *(Pārņemts no LBN 208-15 67.punkts.)*  Lifta durvju vērtnes brīvais platums ir vismaz 900 mm. *(Pārņemts no LBN 211-15 77.punkts)*. Liftu šahtas un mašīntelpas projektē tādā veidā, lai mehānismi neradītu troksni un vibrāciju publiskās un dzīvojamās telpās. *(Pārņemts no LBN 211-15 78.punkts.)*  Lifta vadības panelis atrodas 0,9 metri no grīdas līmeņa. Lifta kontrolpaneļa augstākās pogas nedrīkst būt augstāk par 1,2 metri no grīdas līmeņa. Lifta izsaukuma pogas un vadības paneļa pogu apzīmējumu nodrošina Braila rakstā valsts valodā vai taktilā veidā *(Pārņemts no LBN 208-15 53.punkts, to precizējot)*  Kravas lifta priekštelpas laukumu projektē ne mazāku kā 6 m2 – liftiem ar celtspēju līdz 2 t un ne mazāks kā 8 m2 – liftiem ar celtspēju virs 2 tonnām. (*Pārņemts no LBN 208-15 68.punkts.)*  Pārbūvējamās un atjaunojamās ēkas, ja nav iespējama lifta izbūve, var izmantot citu risinājumu, kas piemērots patstāvīgai lietošanai personām ar funkcionāliem traucējumiem*. (Pārņemts no LBN 208-15 57.punkts., to precizējot).*  Publisku ēku lifta kabīnē nodrošina audio un vizuālo informāciju par lifta darbību (stāvs, kurā lifts atrodas, braukšanas virzienu, durvju atvēršanos, aizvēršanos). Lifta izsaukuma pogas un vadības paneļa pogu apzīmējumu nodrošina Braila rakstā valsts valodā vai taktilā veidā. *(Pārņemts no LBN 208-15 58.punkts, to precizējot).*  **Rampas**  Iekraušanas un izkraušanas rampas un platformas projektē, ņemot vērā kravas aizsardzības un iekraušanas un izkraušanas mehānismu prasības no atmosfēras nokrišņiem, trokšņa aizsardzības un cilvēku drošības prasības. *(Jauns punkts, iepriekšējā regulējumā tas nebija noteikts.)*  Pie dzīvojamām ēkām, kur fasādē nav dzīvojamo telpu logu (piemēram, gala fasāde bez logiem) preču izkraušanai vai iekraušanai projektē īpašas iebrauktuves, pazemes tuneļus vai speciālas iekraušanas telpas. Iekraušanas telpas var neprojektēt, ja publiskas telpas platība nav lielāka par 150 m2. *(Pārņemts no LBN 211-15 31.punkts, to precizējot.)*  Preču izkraušana un iekraušana cita lietošanas veida telpās caur ēkas dzīvojamās daļas ieeju ir aizliegta. *(Pārņemts no LBN 211-15 32.punkts.)*  **Jumti**  Dzīvojamo ēku jumtus projektē vai nu ar ārējo vai iekšējo ūdens noteci – sešu stāvu un zemākām ēkām vai tikai ar iekšējo ūdens noteci – septiņu stāvu un augstākām ēkām. *(Pārņemts no LBN 211-15 70. punkts).*  Veicot sešu stāvu ēkas pārbūvi, tur izbūvējot mansarda stāvu ir atļauts saglabāt esošo lietusūdens novadīšanas sistēmu. (*Jauns punkts, iepriekš nebija noteikts).*  Lai nodrošinātu drošu pārvietošanos pa ēkai pieguļošo pārvietošanās zonu un tai pienākošo brauktuvi, ir jānodrošina sniega un ūdens slodzes nepārsniegšanu uz jumta konstrukcijām un sniega/ledus nenokrišanu no jumta uz zemāk esošām konstrukcijām, apstādījumiem vai cilvēkiem.  Jumtus ar slīpumu lielāku par 11 grādiem aprīko ar sniega aizturu sistēmām, kas ir horizontālas, vienrindu vai daudzrindu barjeras vai sniega turētājiem, kuri ir vismaz 60 cm augsti virs jumta plaknes punktveida vai horizontāli izvirzīti elementi.  Jumtiem sākot ar 45 grādu slīpumu uzstāda sniega noturēšanas sistēmas, pa visu jumta platību sadalītus punktveida un horizontālus sniega tvērējus vai sniega aiztures sistēmas, kas notur sniegu uz visas jumta virsmas, novēršot sniega vai ledus slīdēšanu pa jumta plakni.  Sniega aiztures un noturēšanas sistēmas vai sniega turētājus izvieto saskaņā ar konkrētajā reģionā noteikto sniega svaru, ņemot vērā jumta slīpumu un ražotāja norādījumus. Izstrādājumiem ir jābūt sertificētiem, tiem jābūt veiktiem slodzes noturības aprēķiniem, saskaņā ar kuriem veic to daudzuma un novietojuma plānošanu un montāžu. Sniega aiztures un noturēšanas sistēmu vai sniega turētāju montāžu jāveic kvalificētam personālam. Jādokumentē montāžas darbības, jāveic foto fiksācija un vismaz reizi 12 mēnešos jāveic to tehniskā pārbaude. Iepriekš minētās sniega aizsardzības sistēmas nedrīkst izmantot kā enkuru, stiprinājuma punktu, pa tām nedrīkst pārvietoties personas.  Uz jumtiem var paredzēt arī ledus aiztures, no korpusa metāla vai stieples izgatavotus elementus ledus aizturēšanai starp jumta segumu un sniega aiztures sistēmu, tos uzstādot ar maksimālo attālumu 25 cm vienu no otra, bet uz metāla valcētiem vai līdzīgiem jumta segumiem jābūt divām aizturēm katrā profilā. *(Pārņemts no LBN 211-15 71.punkts un izteikts jaunā redakcijā).*  Minimālās prasības attiecībā uz jumta mitruma un siltuma izolāciju, kā arī gaisa caurlaidību noteiktas LBN 002-19 "Ēku norobežojošo konstrukciju siltumtehnika".  Savietotajiem jumtiem paredz risinājumus, kas samazina saules siltuma transmisiju telpā. *(Pārņemts no LBN 211-15 72.punkts un izteikts jaunā redakcijā).*  **Pandusi un uzbrauktuves**  Publiskām ēkās un telpās, daudzdzīvokļu dzīvojamās ēkās un to teritorijā jānodrošina piekļuve cilvēkiem ar funkcionāliem traucējumiem. Pandusu vai lokālo uzbrauktuvi aprīko ar neslīdošu segumu un tā platums ir ne mazāks kā 1 metrs, slīpums kustības šķērsvirzienā nedrīkst pārsniegt 1:30. Pandusa slīpumu (garenvirzienā) nosaka atkarībā no līmeņu starpības, kas jāpārvar. Ja kopējā līmeņu starpība, kas jāpārvar:   * ir līdz 0,15 metriem, lokālās uzbrauktuves slīpums nedrīkst būt lielāks par 1:10; * ir robežās no 0,15 metriem līdz 0,3 metriem, slīpums nedrīkst būt lielāks par 1:12; * ir robežās no 0,3 metriem līdz 0,5 metriem, pandusa slīpums nedrīkst būt lielāks par 1:15; * ir lielāka par 0,5 metriem, pandusa slīpums 1:20.   Ja lokālās uzbrauktuves līmeņu starpības pārvarēšanai slīpums ir mazāks par 4%, kopējais garums mazāks par 10 metriem un līmeņu starpība ir mazāka par 0,2 metriem, margas un apmales nav jāparedz.  Pandusa abās pusēs paredz margas ar rokturiem divos līmeņos ar augstumu 0,70 metrus un 1,1 metrus no grīdas līmeņa. Pandusu aprīko ar apmalēm visā to garumā 0,1 metru augstumā*. (Jaunas prasības, saskaņā ar vides pieejamības prasībām, iepriekšējā regulējumā tas nebija noteikts.)*  Ja pandusa vai lokālās uzbrauktuves garums pārsniedz 10 metrus, paredz vismaz vienu atpūtas laukumu, bet ne retāk kā ik pēc 6 metriem. Atpūtas laukuma minimālais garums ir 1,2 metri, ja šajā vietā panduss vai lokālā uzbrauktuve maina virzienu, atpūtas laukuma garums nav mazāks par 1,5 metriem. *(Pārņemts no LBN 211-15 84. un 36.punkts)*  **Skaņas, vizuālā un taktilā informācija**  Personām ar redzes vai dzirdes traucējumiem publiskās būvēs paredz iespēju saņemt nepieciešamo skaņas (t.sk. nedzirdīgiem cilvēkiem vizuālo trauksmes signālu) un taktilo (taustāmo) informāciju:   * būves ieejas un telpas aprīko ar labi uztveramām, kontrastējošām un labi izgaismotām zīmēm un norādēm atbilstoši vadlīnijām par vides pieejamību;   *(Pārņemts no LBN 208-15 52.1.apakšpunkts)*   * evakuācijas ceļos durvīm, kā arī grīdām un citām apdares virsmām jābūt savstarpēji kontrastējošām;   *(Pārņemts no LBN 208-15 52.2.apakšpunkts)*   * uz kāpņu margām pie pirmā un pēdējā pakāpiena iestrādā stāva numuru taktilo (sataustāmo) apzīmējumu vai numuru Braila rakstā valsts valodā; *(Pārņemts no LBN 208-15 52.1.apakšpunkts, to precizējot)* * līmeņu maiņu pandusa vai lokālās uzbrauktuves sākumā un beigās, kā arī kāpņu pirmo un pēdējo pakāpienu marķē ar spilgtu kontrastējošu ne mazāk kā 5 cm platu svītru) visā kāpņu vai pandusa platumā; kontrastējošas krāsas pakāpienu vai kāpņu laukumiņu; *(Pārņemts no LBN 208-15 52.5. apakšpunkts)* * kāpnēm, visos stāvos, sākumā un beigās visā kāpņu platumā izveido 0,4 metri taktilo virsmu 0,3 – 0,5 metri pirms kāpnēm, kas brīdina par tuvošanos kāpnēm. *(Pārņemts no LBN 208-15 52.3. apakšpunkts, papildinot ar attāluma norādēm.)*   Apkārt pelbaseiniem, kā arī līdz pieejamai ieejai jāizveido vaduļu sistēma, kas izteikti kontrastē ar apkārtējo vidi. Ar vizuāliem un taustes kontrastiem jāatzīmē peldbaseina robeža, sāniem jābūt kontrastējošiem. Prasība neattiecas uz peldbaseiniem viena vai divu dzīvokļu mājām. *(Jauns punkts, iepriekšējā regulējumā tas nebija noteikts.)*  Mācību, konferenču, semināru un koncertzāļu telpas un citās telpas un zonas, kurās būtiska skaņas uztveršana un saprašana, aprīko ar indukcijas cilpas sistēmu vai citu sistēmu, kas novērš blakus trokšņu iedarbību un nodrošina atskaņošanu personām ar dzirdes traucējumiem. *(Pārņemts no LBN 208-15 52.6. apakšpunkts un izsakot jaunā redakcijā.)*  Taktilā uzraksta burtiem un cipariem jākontrastē ar pamatni, un burtu augstums nav mazāks par 25 mm, burtu biezums nav mazāks par 5 mm, reljefa izvirzījums nav mazāks par 1 mm. Izvietojot informācijas taktilās plāksnes pie telpām, tās novieto blakus durvīm 1,6 metri augstumā no grīdas līmeņa, pie liftiem 0,9 – 1,2 metri augstumā no grīdas līmeņa. *(Pārņemts no LBN 208-15 53.punkts.)*  Uzraksta burtiem un cipariem Braila rakstā jābūt rakstītiem valsts valodā un veidotiem pēc sekojošiem parametriem: punkta diametrs 1,3 — 1,6 mm; attālums starp blakus esošajiem punktiem (no punkta centra līdz centram) sešpunkta ietvaros horizontāli un vertikāli, bet ne pa diagonāli ir 2,5 mm; attālums no viena sešpunkta 1. punkta līdz blakus esošā sešpunkta 1. punktam ir 6 mm; attālums starp līnijām no augšējā sešpunkta 1. punkta līdz apakšējā sešpunkta 1. punktam ir 10 mm; punkta augstums ne mazāks par 0,8 mm, bet diametrs — 1,6 mm.  **Speciālās prasības**  **Dzīvojamās ēkas**  Minimālie attālumi starp daudzdzīvokļu dzīvojamo divu un triju stāvu ēku dzīvojamo telpu logiem vai dzīvojamo un nedzīvojamo telpu logiem dažādās fasādēs, kas novietotas savstarpējā 135o lenķī vai mazāk – ne mazāk par 15 metriem un četru stāvu un augstākām ēkām ne mazāk par 20 metriem. *(Pārņemts no LBN 211-15 33.punkts, to precizējot.)* Iepriekš minētos minimālos attālumus starp daudzdzīvokļu ēkām var neievērot, ja ēka ir plānota kultūrvēsturiskās aizsardzības zonā, pašvaldības teritorijas plānojumā noteiktajās perimetrālās vai daļēji perimetrālās apbūves zonās. *(Pārņemts no LBN 211-15 34.punkts, to precizējot.)*  Dzīvokli projektē, ievērojot dzīvojamo telpu, un palīgtelpu funkcionālo zonējumu un to racionālu savstarpējo sasaisti. *(Pārņemts no LBN 211-15 18.punkts.)*  Dzīvokļos sanitārtehniskās telpas projektā tā, lai nepieciešamības gadījumā tās varētu pielāgot personām ar kustību traucējumiem, bez nepieciešamības skart nesošās konstrukcijas. Šādos gadījumos var paredzēt platākus gaiteņus. *(Jauns punkts).*  Daudzdzīvokļu ēkā ieteicams izvietot saimniecības telpas, kas paredzētas bērnu ratiņu, invalīdu riteņkrēslu un citu tehnisko palīglīdzekļu, ragaviņu, slēpju un velosipēdu novietošanai. *(Pārņemts no LBN 211-15 26.punkts.)*  Daudzdzīvokļu dzīvojamās ēkās sanitārtehniskās telpas izvieto virs līdzīgas nozīmes telpām zemākajā stāvā. Ir pieļaujama to atrašanās virs zemākā stāva dzīvokļa dzīvojamām telpām, ja ir ievērotas skaņas izolācijas, hidroizolācijas, siltumizolācijas, ugunsdrošības, ventilācijas un ekspluatācijas drošības prasības. *(Pārņemts no LBN 211-15 22.punkts.)*  Dzīvojamā ēkā vai tās daļā pieļaujams izvietot publiskas telpas, ja ir ievērotas skaņas izolācijas, higiēnas, siltumizolācijas, ugunsdrošības un ekspluatācijas drošības prasības. *(Pārņemts no LBN 211-15 28.punkts.)*  Daudzdzīvokļu dzīvojamās ēkās inženiertīkliem, kas neattiecas uz attiecīgā stāva dzīvokļa aprīkojumu, nepieciešamas slēgtas šahtas vai kanāli norobežojošajās konstrukcijās. *(Pārņemts no LBN 211-15 23.punkts.)*  Visa veida dzīvojamās ēkās, izņemot savrupmājas, dvīņu un rindu mājās, jāparedz vēdināmas telpas apkopšanas inventāram ar ūdens, kanalizācijas un, ja nepieciešams, apkures pieslēgumu. Telpu platība jāaprēķina atbilstoši apkopjamo telpu platībai, funkcijai un pielietojamā apkopšanas inventāra gabarītiem. *(Pārņemts no LBN 211-15 25.punkts.)*  Gadījumos, kad telpām, kuras atrodas cokolstāvā vai pagrabstāvā, vēlas mainīt lietošanas veidu (piemēram, uz dzīvojamām telpām) jāizpilda visas minimālās prasības atbilstoši jaunajam lietošanas veidam.  **Viesu izmitināšanas ēkas**  Ar viesu izmitināšanas ēkām saprot viesnīcas un tām līdzīga lietojuma ēkas (viesnīcas, moteļi, pansijas, viesu mājas, atpūtas ēkas ar pirts telpu, banketu zāli un nakšņošanas vietām u. tml.) Ministru kabineta 2018. gada 12. jūnija noteikumu Nr. 326 “Būvju klasifikācijas noteikumi” izpratnē.  Viesu izmitināšanas ēkās, kuru kopējā platība nav lielāka par 150 m2, projektē atbilstoši Noteikumu projekta daļai par dzīvojamām ēkām. *(Pārņemts no LBN 208-15 109.punkts, iepriekšējā regulējumā tas bija noteikts tūristu un citas īslaicīgās apmešanās būves.)* Viesu izmitināšanas ēkās, kurās ir paredzētas vairāk nekā 20 guļamtelpu, vismaz 3% no kopējā guļamtelpu skaita, bet ne mazāk kā vienu numuru, pielāgo personām ar funkcionāliem traucējumiem. *(Pārņemts no LBN 208-15 112.punkts, iepriekšējā regulējumā tas bija noteikts tūristu būvēm.).* Viesu izmitināšanas ēkās, kurās ir paredzētas mazāk nekā 20 guļamtelpu, vismaz vienu numuru, pielāgo personām ar funkcionāliem traucējumiem*. (Jauns punkts).* Viesu mītnēs, kur ēkas kopējā platība nav lielāka par 150 m2, kuras paredzētas personai ar funkcionāliem traucējumiem, vides pieejamību projektē atbilstoši Noteikumu projekta prasībām. *(Pārņemts no LBN 208-15 110.punkts).* Ja paredzētas divas līdz piecas viesu mītnes, kur katras ēkas kopējā platība nav lielāka par 150 m2, vides pieejamība ir jāparedz vismaz vienā no ēkām. Ja paredzētas vairāk par piecām viesu mītnēm, kur katras ēkas kopējā platība nav lielāka par 150 m2, vides pieejamība jānodrošina vismaz 20% ēkās no kopējā ēku skaita. *(Pārņemts no LBN 208-15 112.punkts)*  **Veselības aprūpes iestādes**  Projektējot ārstniecības un aprūpes iestādes, nepieciešamās telpu grupas un funkcijas, higiēnas prasības noteiktas attiecīgās jomas normatīvajos aktos. Minētā prasības attiecas arī uz ārstniecības un aprūpes telpu grupām, kas atrodas cita lietošanas veida būvēs.  Ārstniecības iestāžu pacientu palātās jāparedz sanitārtehniskā telpa ar atbilstošu aprīkojumu, kas piemērota cilvēkiem riteņkrēslos.  Rentgena un staru terapijas kabinetus, kuros atrodas starojuma avots, radioiziotopās diagnostikas laboratorijas nedrīkst izvietot (virs, zem vai blakus) bērnu un grūtnieču palātām. *(Jauni punkti, iepriekšējā regulējumā tas nebija noteikts.)*  **Plašizklaides būves**  Attālums no visattālākās vietas, kur uzturas cilvēki, līdz tualetēm nedrīkst pārsniegt 75 metrus. Stadionos, arēnās, brīvdabas estrādēs un citās brīvdabas izklaides būvēs attālums no tālākās skatītāju vietas līdz tualetēm nedrīkst pārsniegt 150 metrus. *(Pārņemts no LBN 208-11 81.punkts).*  Pirmsskolas bērnu spēļu zona publiskā ēkā (izņemot bērnu iestādes) jāplāno ne augstāk par 2. stāvu, un ne tālāk kā 20 metrus no evakuācijas izejas. *(Jauns punkts, iepriekšējā regulējumā tas nebija noteikts.)*  **Sporta būves**  Sporta zāles projektē, vadoties no projektēšanas uzdevumā definētās būves, kādas nozīmes sporta pasākumiem tā paredzēta, norādot sacensību mērogu (starptautiska mēroga, valsts mēroga, lokāla mēroga vai treniņu vajadzībām) un atbilstoši tam piemēro starptautiskos standartus, tai skaitā sporta federāciju izdotos standartus un vadlīnijas attiecīgajam sporta veidam. *(Jauns punkts, iepriekšējā regulējumā tas nebija noteikts.)*  **Skatītāju zāles un tribīnes**  Skatītāju zāles platību kinoteātros, klubos, teātros un koncertzālēs aprēķina līdz skatuves priekšējai plaknei vai orķestra bedrei. Skatītāju zālē nepārtrauktā rindā drīkst izvietot ne vairāk kā 25 stacionāras sēdvietas, ja izeja ir uz vienu pusi un ne vairāk kā 50 stacionāras sēdvietas, ja izeja ir uz divām pusēm. *(Pārņemts no LBN 208 -15 75.punkts.)*  Durvju ailu platumu skatītāju zālē projektē vismaz 1,2 metri, gaiteņa vai vestibila platumu pie zāles vismaz 2,4 metri. *(Pārņemts no LBN 208-15 77.punkts)* Skatītāju zālēs ar stacionārām sēdvietām eju platumu starp rindām projektē ne mazāku kā 0,45 metri. *(Pārņemts no LBN 208-15 79.punkts)*  Ja līmeņu starpība starp sēdvietu rindām ir lielāka nekā 0,45 metri, gar katras rindas eju nepieciešama vismaz 1,1 metri augsta norobežojoša konstrukcija, kas netraucē redzamību. *(Pārņemts no LBN 208-15 80.punkts.)*  Zālēs ar transformējamām skatītāju vietām paredz krēslu un solu fiksāciju. Stacionārās un transformējamās skatītāju sēdvietas nodrošina pret apgāšanos vai nobīdīšanos. *(Pārņemts no LBN 208-15 123.punkts.)*  Kultūras un izklaides iestāžu būvēs, kurās ir skatuves, nokļūšanai uz to paredz pandusu, lokālo uzbrauktuvi, liftu vai citu risinājumu, kas būtu piemērots cilvēkiem ar funkcionāliem traucējumiem patstāvīgai lietošanai. *(Jauns punkts, iepriekšējā regulējumā tas nebija noteikts.)*  Ar margām aprīkotu skatītāju tribīņu slīpums vaļējās un segtās būvēs nedrīkst pārsniegt 1:1,6. Ja tribīnē neierīko 1,1 metru augstas margas, tad slīpums nedrīkst pārsniegt 1:1,4. *(Jauns punkts, iepriekšējā regulējumā tas nebija noteikts.)*  Pārbūvējamām, atjaunojamām un restaurējamām skatītāju zālēm pieļaujams saglabāt esošo sēdvietas laukumu, ja nodrošināti nepieciešamie evakuācijas ceļa gabarīti. *(Pārņemts no LBN 208-15 71.punkts)*  Sēdvietu numurus paredz vizuāli kontrastējošus, kā arī ar taktilo virsmu. *(Jauns punkts, iepriekšējā regulējumā tas nebija noteikts.)*  **Biroju ēkas**  Darba telpas jānodrošina ar visiem darbiniekiem pieejamu virtuves zonu, ja stāva vai telpu grupas kopējā platība ir lielāka par 200 m2.  Kabinetos ar vairākām darba vietām un atvērtā plānojuma birojos jānodrošina akustiskās sieniņas vai skaņas barjeras un atsevišķas pārrunu telpas darbinieku savstarpējai komunikācijai.  *(Jauni punkti, iepriekšējā regulējumā tas nebija noteikts.)*  **Izglītības un zinātnes iestāžu ēkas**  Skolu, pirmsskolas un ārstniecības iestāžu telpu minimālās platības dotas noteikumos par higiēnas prasībām izglītības iestādēm, kas īsteno pirmsskolas izglītības, vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas, kā arī noteikumos par higiēnas prasībām ārstniecības iestādēs.  Laboratorijas telpu platību zinātniskajās un pētniecības iestāžu būvēs nosaka atbilstoši pētniecības tehnoloģijas prasībām.  Auditoriju, lekciju telpu, laboratoriju un speciālo klašu platību vienai personai nosaka atbilstoši Noteikumu projekta 3.pielikumam. *(Jauni punkti)*  **Tirdzniecības un sabiedriskās ēdināšanas iestādes**  Eju platumam tirdzniecības zālē jābūt ne mazāk kā 1,4 metriem, to neaizsedz tirdzniecības letes, plaukti, preces vai cita veida mēbeles vai aprīkojums.  Ja eja pilda arī evakuācijas funkcijas, tad eju platums jāparedz atbilstoši būvnormatīvam par ugunsdrošību.  *(Jauni punkti)*  **Muzeji un bibliotēkas**  Bibliotēku grāmatu krātuves telpu platību aprēķina atbilstoši projektēšanas uzdevumam. *(Jauns punkts, iepriekšējā regulējumā tas nebija noteikts.)*  **Rūpnieciskās ražošanas, lauksaimniecības un noliktavu ēkas**  Ražošanas plūsmas un tehnoloģija jāizstrādā tehnoloģiskajā daļā saskaņā ar projektēšanas uzdevumu.  Ja netiek norādīta tehnoloģija, projektā jānorāda ēkai piemērotās slodzes (no iekārtam, aprīkojuma un ugunsslodzes) un pieļaujamie izmantošanas veidi. *(Jauni punkti, iepriekšējā regulējumā tas nebija noteikts.)*  Stāvā, kas atrodas zem vai virs publiskām telpām, kā arī publiskas būves pagrabā un cokola stāvā nedrīkst atrasties noliktavas vai ražošanas telpas, kas paredzētas sprādzienbīstamu vielu un materiālu uzglabāšanai vai darbībai ar tiem. *(Pārņemts no LBN 208-15 23.punkts)*  **Transporta būves**  Transporta būvju projektēšanā pilnībā jāievēro vides pieejamības un universālā dizaina prasības, transporta kustības drošības, gājēju drošības un ugunsdrošības prasības saskaņā ar šā Noteikumu projekta un citām atbilstošās jomas normatīvo aktu prasībām.  Vairāklīmeņu autostāvvietās paredz diennakts apgaismojumu, apmeklētāju sanitārtehniskās telpas, ceļa zīmju un marķējumu sistēmu, t.sk. gājēju ceļus, konstrukciju aizsargbarjeras. *(Jauni punkti, iepriekšējā regulējumā tas nebija noteikts.)*  Ministru kabineta 2009.gada 28.aprīļa noteikumi Nr.359 "Darba aizsardzības prasības darba vietās" nosaka drošības un veselības aizsardzības prasības attiecībā uz atsevišķu būvju elementu projektēšanu, iekārtošanu un uzturēšanu, nodrošinot Padomes 1989.gada 30.novembra Direktīvas 89/654/EEC par minimālajām prasībām attiecībā uz drošību un veselības aizsardzību darba vietā prasību pārņemšanu. Attiecībā uz darba vietu projektēšanu ir nepieciešams ņemt vērā arī prasības, kas noteiktas Ministru kabineta 2009.gada 28.aprīļa noteikumos Nr.359 "Darba aizsardzības prasības darba vietās".  Kā labs palīgs arhitektiem varētu kalpot pasaulē plaši pazīstamais arhitektūras standarts “Ernst and Peter Neufert. Architects’ Date” , kas piedzīvojis jau vairākus izdevumus, iztulkots daudzās valodās un joprojām tiek uzskatīts par labāko rokasgrāmatu projektētājiem*.*  (<https://www.academia.edu/21246356/Ernst_Neufert_> ARCHTECTS\_DATA).  Tīmekļvietnē www.lvs.lv ir publicēts to Latvijas nacionālo standartu saraksts, kurus piemēro Būvju vispārīgo prasību būvnormatīva LBN 200-21 izpildei.  LBN 208-15 un LBN 211-15 noteiktās prasības ugunsdrošībai, inženiertīkliem tiks pārceltas uz attiecīgas jomas normatīvajiem aktiem. Ugunsdrošības prasības – uz Ministru kabineta 2015.gada 30.jūnija noteikumiem Nr.333 “Noteikumi par Latvijas būvnormatīvu LBN 201-15 "Būvju ugunsdrošība"”. Iekšējie inženiertīkli- uz Ministru kabineta 2015.gada 30.jūnija noteikumi Nr.332 “Noteikumi par Latvijas būvnormatīvu LBN 221-15 "Ēku iekšējais ūdensvads un kanalizācija"”, Ministru kabineta 2015.gada 16.jūnija noteikumi Nr.310 “Noteikumi par Latvijas būvnormatīvu LBN 231-15 "Dzīvojamo un publisko ēku apkure un ventilācija"”, Ministru kabineta 2015.gada 9.jūnija noteikumi Nr.294 “Noteikumi par Latvijas būvnormatīvu LBN 261-15 "Ēku iekšējā elektroinstalācija"”, bet tehniskās prasības gaisa pieplūdei un ventilācijai ir pārceltas uz LBN 231-15 "Dzīvojamo un publisko ēku apkure un ventilācija".  Tieslietu ministrijai būs jāveic grozījumi “Būvju kadastrālās uzmērīšanas noteikumi” (apstiprināts ar Ministru kabineta 2012.gada 10.janvāra noteikumiem Nr.48), svītrojot 25. un 26. punktu, 42.1., 42.3.apakšpunktus, 43.punktu, 43.1, 43.2., 43.3., 43.4.apakšpunktus, lai nedublētos ar prasībām, kuras noteiktas Noteikumu projektā.  Ar šo noteikumu stāšanos spēkā zaudēs spēku Latvijas būvnormatīvi - LBN 208-15 „Publiskas būves” (apstiprināts ar Ministru kabineta 2015.gada 30.jūnija noteikumiem Nr.331) un LBN 211-15 “Dzīvojamās ēkas” (apstiprināts ar Ministru kabineta 2015.gada 30.jūnija noteikumiem Nr.340) |
| 3. | Projekta izstrādē iesaistītās institūcijas | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta regulējums attiecas uz būvniecības ieceres ierosinātājiem un izstrādātājiem. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Jāveic grozījumi Ministru kabineta 2015.gada 30.jūnija noteikumos Nr.333 “Noteikumi par Latvijas būvnormatīvu LBN 201-15 "Būvju ugunsdrošība"”, Ministru kabineta 2015.gada 30.jūnija noteikumos Nr.332 “Noteikumi par Latvijas būvnormatīvu LBN 221-15 "Ēku iekšējais ūdensvads un kanalizācija"”, Ministru kabineta 2015.gada 9.jūnija noteikumos Nr.294 “Noteikumi par Latvijas būvnormatīvu LBN 261-15 "Ēku iekšējā elektroinstalācija"”, jo apvienojot LBN 208-15 un 211-15, prasības attiecībā uz ugunsdrošību inženiertīkliem jāpārceļ uz atbilstošas jomas būvnormatīviem.  Jāveic arī grozījumi “Būvju kadastrālās uzmērīšanas noteikumi” (apstiprināts ar Ministru kabineta 2012.gada 10.janvāra noteikumiem Nr.48), lai nedublētos ar prasībām, kuras noteiktas Noteikumu projektā. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25.augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu ir nodrošināta atbilstoša sabiedrības līdzdalība laika periodā no 2020. gada 7.maija līdz 2020. gada 26.maijam Ekonomikas ministrijas tīmekļa vietnē :  https://em.gov.lv/lv/par\_ministriju/sabiedribas\_ lidzdaliba/diskusiju\_dokumenti/buvniecibas\_politika/ |
| 2. | Sabiedrības līdzdalība projekta izstrādē | Sabiedrības pārstāvju izteiktie priekšlikumi tika saņemti no Latvijas Arhitektu savienības, Latvijas Būvinženieru savienības, Valsts Ugunsdzēsības un glābšanas dienesta. |
| 3. | Sabiedrības līdzdalības rezultāti | Sabiedrības pārstāvji ir izteikuši priekšlikumus par terminiem, ēku galvenajiem raksturlielumiem, par prasībām apgaismojumam, par lietošanas drošību, prasībām liftiem, jumtiem, vides pieejamībai personām ar funkcionāliem traucējumiem. Priekšlikumi tika izskatīti, precizēti un ietverti Ministru kabineta noteikumu projektā “Būvju vispārīgo prasību būvnormatīvs LBN 200-21”. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas un nav nepieciešams likvidēt vai reorganizēt esošās institūcijas. Līdz ar to Ministru kabineta noteikumu projekta “Būvju vispārīgo prasību būvnormatīvs LBN 200-21” izpilde neietekmēs institūciju cilvēkresursus. |
| 3. | Cita informācija | Nav |

Iesniedzējs:

Ekonomikas ministrs J.Vitenbergs

Vīza:

Valsts sekretārs E. Valantis

Vīksna, 67013140

Marija.Viksna@em.gov.lv